Benedikte Kiær (KF), 2013-01-10:
Lyngbymotorvejen under vand, landbrugsmarker, hvor afgrøder går til spilde på grund af oversvømmelse, kældre, hvor alt sejler rundt i vand, og hvor dyrebare minder går tabt, er nogle af de billeder, vi kan huske efter de voldsomme regnskyl og skybrud, som vi har oplevet igennem det seneste par år.
Det er derfor ganske fornuftigt, at der bliver foretaget klimatilpasninger, hvor det er vigtigt, at vi tænker på, hvordan vi hurtigt kan få ført vandet væk, og på, hvordan vi sikrer os mod oversvømmelser og lettere kan lette presset på vores kloaknet.
Det er derfor meget vigtigt, at kommunerne har overblik og gennemfører de tiltag, hvor vi får mest klimatilpasning for pengene.
Der er heldigvis allerede nu rigtig mange kommuner, der er i fuld gang.
Og det er også en god idé, at forsyningsselskaberne og kommunerne får mulighed for at samarbejde om nogle nyere og smartere løsninger og nogle overjordiske tiltag for derved at kunne undgå de her oversvømmelser.
Vi har nu haft en debat om det her forslag, der kan give de muligheder, og det er blevet knyttet meget op på den aftale om de ekstra 2,5 mia. kr., der er indgået med Kommunernes Landsforening.
Det giver nogle bekymringer i forhold til nogle brancher, som er meget følsomme over for takststigninger, da de i forvejen betaler meget for spildevandet.
Vi taler jo i øjeblikket meget om, hvor vigtigt det er, at der bliver etableret nogle nye arbejdspladser, og det er der behov for, hvis der skal være arbejde til alle dem, som er røget på dagpenge, og hvis vi faktisk også skal se at få noget gang i væksten.
Derfor kan jeg godt forstå de bekymringer, der er blevet nævnt i forbindelse med det her forslag.
Vi har brug for at få præciseret, at det her forslag ikke vil ramme virksomhederne, som i forvejen er godt presset af konkurrencen.
Vi er blevet præsenteret for nogle regneeksempler, der kan få det til at løbe koldt ned ad ryggen på nogle af de meget følsomme brancher, f.eks. slagteribranchen.
Der er her blevet nævnt et eksempel på, hvad det kan komme til at koste ekstra for Danish Crown.
Men der er jo også bryggerierne, og der er landbruget og andre virksomheder, som bruger rigtig, rigtig meget vand i deres produktion.
Årsagen til, at der er nogle problemer, er, at disse virksomheder bliver hårdt ramt af den måde, som takstsystemet er indrettet på i dag, fordi alle udgifter er forbundet med spildevandsselskabets aktiviteter og bliver opkrævet efter forbruget af kubikmeter vand.
I disse år gælder det om at holde omkostningerne nede.
Det er et must, hvis man skal kunne klare sig i konkurrencen, og så går det ikke, at Folketinget og regeringen hele tiden kommer rendende med forslag, der øger omkostningerne.
I dette tilfælde er der talt meget om takstmodellen og om, at takstmodellen bør ændres, for der er en lang række virksomheder, som ikke fortsat skal blive ved med at betale en overpris for håndteringen af deres spildevand.
Det er også baggrunden for, at Det Konservative Folkeparti ser meget positivt på det forslag, der er kommet fra spildevandsudvalget.
Det er et rigtig godt forslag om en såkaldt trappemodel, hvor man sådan set sikrer, at prisen på spildevandet gradvist bliver sat ned, jo mere vand der bruges.
Det giver en mere kostægte prisstruktur, for virksomhederne har jo betalt for deres bidrag til kloaknettet, når de når op på at bruge en vis vandmængde, for alt derudover betaler de jo så en overpris.
På baggrund af de her kommentarer mener vi fra Det Konservative Folkepartis side, at det er meget vigtigt, at vi får præciseret, at det her forslag ikke i sig selv betyder øgede udgifter og omkostninger for erhvervslivet.
Det er også vigtigt, at ministeren får sagt, at vi kigger på den her trappemodel, og at det faktisk kan ske noget hurtigere.
Og det er der ingen af os der ønsker vil ske.